อินเตอร์ ร้านอาหารตามสั่งใจกลางสยามสแควร์ ร้านนี้เป็นร้านดังที่อยู่คู่กับชาวสยามมาอย่างยาวนานครับ ไม่ว่าคนที่ทำงานแถวนี้ นิสิตจุฬา หรือคนที่ผ่านไปผ่านมาแถวนี้ต่างก็แวะมาทานไม่ขาดสาย โดยเฉพาะคนที่มีเวลาทานอาหารไม่นานมากครับ เพราะร้านนี้นั้นเน้นอาหารจานเดียวที่ทานได้รวดเร็ว ยิ่งถ้าทานเร็วด้วยแล้ว ไม่เกิน 15 นาทีได้อิ่มออกจากร้านแน่นอนครับ

ผมเองจะมาหาอะไรทานเร็วๆที่สยาม ถามพลพรรคพวกแล้ว หลายๆคนก็แนะนำให้มาทานที่ร้านนี้เลยลองมาทานดู อาหารของที่ร้านนั้นเป็นอาหารจานเดียวทั้งหมดครับ เลือกสั่งได้เลย รออาหารแปปเดียวก็มาเสิร์ฟแล้ว รสชาตินั้นก็ถือว่าอร่อยและทานได้รวดเร็วแถมยังประหยัดอีกด้วยครับ

[วิธีการเดินทาง]
ร้านนี้ตั้งอยู่กลางสยามสแควร์ซอย 9 ครับ ร้านอยู่ตรงกลางๆซอยเลย ใกล้ๆกับร้าน Kipling ซอยนี้เป็นซอยที่เดินตรงไปก็ทะลุไปยังศูนย์หนังสือจุฬาได้พอดีครับ การเดินทางมายังที่นี่นั้นสะดวกที่สุดก็คงจะเป็นการนั่งรถไฟฟ้า BTS มาลงที่สถานีสยามแล้วก็เดินต่อเข้ามาไม่เกิน 5 นาทีถึงครับ 

[บรรยากาศ/การบริการ]
ร้านนี้เป็นร้านอาหารง่ายๆสองคูหา และมีทั้งหมดสองชั้นด้วยกันครับ ที่นั่งในร้านนั้นมีค่อนข้างเยอะเลย และลูกค้าก็ค่อนข้างเยอะเช่นกันในทุกๆเที่ยงวันแล้วก็ตอนเย็นครับ คนส่วนใหญ่ที่มาหาอะไรง่ายๆทานก็เข้าร้านนี้กันซะเป็นส่วนใหญ่เลยครับ ร้านดูสะอาดกว่าร้านตามสั่งทั่วไป มีครัวเปิดโล่งอยู่ที่ชั่นล่าง มั่นใจได้ในความสะอาดมากร้านตามสั่งริมทางแน่นอนครับ

การบริการของพนักงานนั้นก็ทำได้รวดเร็วสมกับความเป็นร้านอาหารจานเดียวตามสั่งครับ เข้ามาแล้วเราก็เลือกหาที่นั่งได้เลย จะให้พนักงานเลือกที่นั่งให้ก็ได้ครับ เมื่อได้แล้วแต่ละโต๊ะนั้นก็จะมีเมนูวางไว้ให้พร้อม เลือกเมนูที่อยากทานได้แล้วก็เรียกพนักงานมารับออเดอร์ได้เลย อาหารใช้เวลาในการทำค่อนข้างเร็วครับ ไม่เกิน 5 นาทีก็มาเสิร์ฟแล้วครับ

[รสชาติอาหาร/ความคุ้มค่า]
ร้านนี้เป็นร้านอาหารจานเดียว/ตามสั่งที่มีเมนูเอาไว้ให้เราเลือกสั่งทานอยู่แล้ว แต่ถ้าเรายังไม่ถูกใจในเมนูของทางร้านจะเลือกสั่งอาหารนอกเมนูก็ได้เช่นกันครับ ร้านนี้จะมาทานอาหารแบบคนเดียวก็ได้ หรือว่าจะมาทานเป็นกลุ่มก็ได้ครับ เพราะมีเมนูทั้งแบบจานเดียวแล้วก็แบบกับข้าวให้สั่งมาทานแชร์กัน แต่ส่วนใหญ่ที่เห็นมาทานกันก็จัดกันคนละจานมากกว่าครับ

ข้าวผัดอาม่า (80 บาท)
- เมนูนี้เป็นเมนูแนะนำที่หลายๆคนที่เคยได้ลองทานบอกว่ามาแล้วต้องมาทานเมนูนี้ครับ เพราะว่าเป็นเมนูที่ทำให้ร้านนี้โด่งดังมาตั้งแต่สมัยอาม่าที่เปิดร้านแรกๆนั่นเองครับ ซึ่งจริงๆแล้วเมนูนี้ก็คือเมนูข้าวผัดหมูและกุนเชียงใส่ซีอิ้วดำนั่นเองครับ รสชาติของมันอร่อยสมคำร่ำลือจริงๆครับ เพราะตัวข้าวนั้นอร่อยมาก หอมกลิ่นซีอิ้ว หมูและกุนเชียงก็ถูกใจ วันนี้ผมสั่งไข่ดาวมาทานด้วย อิ่มแปร้เลยครับ (4/5)

ผัดไทกุ้ง (90 บาท)
- เมนูนี้เป็นผัดไทเส้นจันทน์กุ้งสด ทางร้านผัดผัดไทออกมาได้อร่อยครับ รสชาติดี กุ้งที่ให้มานั้นนอกจากจะหลายตัวมากแล้วยังสดหวานอร่อย คุ้มค่าราคา 90 บาทมากครับ (3/5)

วันนี้ผมนั่งทานกับเพื่อนอีกคนไม่เกิน 20 นาทีก็เสร็จแล้ว ถือว่าเป็นร้านที่ทำอาหารได้รวดเร็ว น่าทาน และยังอร่อยอีกด้วย ราคานั้นก็อาจจะสูงกว่าร้านข้างทางอยู่หน่อย แต่ว่าความสะอาดและความอร่อยนั้นมีมากกว่าอีกหลายๆร้านแน่นอนครับ